2019. gada 10. decembrī Noteikumi Nr. 617

Rīgā (prot. Nr. 57 68. §)

**Kārtība, kādā Nacionālie bruņotie spēki darba devējam kompensē darbiniekam izmaksāto atlīdzību**

Izdoti saskaņā ar

Darba likuma

74. panta 4.1daļu

1. Noteikumi nosaka kārtību, kādā Nacionālie bruņotie spēki darba devējam kompensē darbiniekam izmaksāto atlīdzību par attaisnotu prombūtni sakarā ar dalību zemessargu kolektīvajā apmācībā, un kompensācijas apmēru.

2. Noteikumi neattiecas uz darba devēju, kas ir valsts budžeta finansēta institūcija.

3. Nacionālie bruņotie spēki darba devējam kompensē darbiniekam izmaksāto atlīdzību atbilstoši faktiskajiem izdevumiem, bet ne vairāk kā 50 *euro* apmērā par vienu darba dienu vai 6,25 *euro* apmērā par vienu darba stundu, nepārsniedzot normālo darba laiku.

4. Darba devējs kompensāciju var saņemt, ja triju mēnešu laikā pēc šo noteikumu 1. punktā minētā attaisnojošā iemesla iestāšanās tas iesniedz Nacionālajiem bruņotajiem spēkiem šādus dokumentus:

4.1. iesniegumu par darbiniekam izmaksātās atlīdzības kompensēšanu;

4.2. darba devēja apstiprinātu darbiniekam izmaksātās atlīdzības aprēķinu, kurā atspoguļots izmaksātās atlīdzības apmērs par katru darba dienu (darba stundu), kad darbinieks nav veicis darbu sakarā ar dalību zemessargu kolektīvajā apmācībā.

5. Nacionālie bruņotie spēki triju mēnešu laikā pēc šo noteikumu 4. punktā minēto dokumentu saņemšanas darba devējam kompensē darbiniekam izmaksāto atlīdzību no šim mērķim Nacionālajiem bruņotajiem spēkiem paredzētajiem valsts pamatbudžeta līdzekļiem vai sniedz pamatotu atteikumu, ja kāds no šo noteikumu 4. punktā minētajiem dokumentiem nav iesniegts noteiktajā termiņā vai minētajos dokumentos ir sniegtas nepatiesas ziņas, vai ir mainījušies faktiskie apstākļi kompensācijas izmaksai.

6. Ja darbiniekam ir vairāki darba devēji, tad darbiniekam izmaksāto atlīdzību par konkrēto laikposmu, ievērojot šo noteikumu 3. punktā minētos nosacījumus, kompensē visiem darba devējiem, pie kuriem darbinieks nav veicis darba pienākumus sakarā ar dalību zemessargu kolektīvajā apmācībā.

7. Noteikumi stājas spēkā 2020. gada 1. janvārī.

Ministru prezidents A. K. Kariņš

Ministru prezidenta biedra,

aizsardzības ministra vietā –

zemkopības ministrs K. Gerhards